מכבי ראנד מדיה ראשל"צ תפגוש מחר (רביעי, 19:00) את מכבי אשדוד למשחק שסוגר את המחזור ה-20 בליגת ווינר סל.
המשחק יתקיים תשעה ימים בלבד לאחר המפגש של השתיים במעמד חצי גמר גביע המדינה. מכבי ראנד מדיה ראשל"צ הפסידה למכבי אשדוד 84:82 בתום שתי הארכות ומשחק צמוד ומתוח במיוחד. כריס רייט הוביל את קלעי הכתומים עם דאבל דאבל של 17 נקודות ו-12 כ"ח. עוד ארבעה שחקנים בכתום קלעו בדו ספרתי: שון דאוסון 13 ו-7 כ"ח, מארק ליונס ואבי בן שימול 12 כ"א, דריל מונרו 10, 6 כ"ח.
בסיבוב הקודם (מחזור 9) מכבי ראנד מדיה ראשל"צ רשמה ניצחון 75:77 ביתי על האורחת, שוב במשחק צמוד. מארק ליונס הוביל את קלעי הכתומים עם 25 נקודות ו-8 אס'. עוד שלושה שחקנים בכתום קלעו בדו ספרתי: שון דאוסון 17 ו-6 כ"ח, כריס רייט 14 ו-8 כ"ח, מונרו 10 ו-8 כ"ח.
בנוסף מכבי ראנד מדיה ראשל"צ תופיע למשחק אחרי שעשתה צעד משמעותי לעבר העפלה לרבע גמר היורופ קאפ של פיב"א כשניצחה 73:75 את ונטספילס בלטביה, במשחק הראשון בסדרת שמינית הגמר המתקיימת בשיטת הטוב מ-3. המשמעות היא שניצחון נוסף של הכתומים בשבוע הבא בבית (יום ראשון, 20:00) יסגור את הסיפור ויעלה אותם לרבע הגמר המפעל האירופאי.
הכתומים שבו מלטביה בלילה ויקיימו היום אימון מלא (17:00) לקראת המשחק מחר מול מכבי אשדוד.
דריל מונרו: "יצאנו ממשחק הגביע בתחושה של פספוס, כי זה כבר היה בידיים שלנו. אבל זה כדורסל ועל טעויות משלמים, אני מקווה ומאמין שהפעם לא נחזור עליהן. הוכחנו כבר מספיק פעמים כשאנחנו מגיעים מרוכזים ומשחקים ביחד קשה לעצור אותנו וזו בדיוק המטרה".